ไฟแนนเชียลไดเจสต์
TLUXE ซื้อหุ้นบริษัทย่อยเพิ่ม
5 เม.ย. 2556

TLUXE ซื้อหุ้นบริษัทย่อยเพิ่ม
บริษัท ไทยลักซ์ เอ็นเตอร์ไพรส์ (TLUXE) แจ้งว่า บริษัทได้ซื้อหุ้นบริษัท ไทย ดีมีเทอร์ ซึ่งเป็นบริษัทย่อย เพิ่มเติมจำนวน 35% ทำให้สัดส่วนการถือหุ้นเพิ่มขึ้นจาก 65% เป็น 100% ของหุ้นที่ออกและจำหน่ายแล้วทั้งหมดของบริษัท ซึ่งมีทุนจดทะเบียน 3 ล้านบาท โดยดำเนินธุรกิจซื้อมาจำหน่ายไป
บริษัทย่อยปูนซิเมนต์ร่วมทุนญี่ปุ่น
บริษัท ปูนซิเมนต์ไทย (SCC) แจ้งว่า บริษัท เอสซีจี โลจิสติกส์ แมเนจเม้นท์ ซึ่งเป็นบริษัทย่อยที่บริษัทถือหุ้นทั้งหมด ได้เข้าทำสัญญาร่วมทุนกับบริษัท นิชิเรโลจิสติกส์ (ญี่ปุ่น) เพื่อดำเนินธุรกิจให้บริการโลจิสติกส์แบบควบคุมอุณหภูมิในประเทศไทย
ทั้งนี้ บริษัท เอสซีจี โลจิสติกส์ แมเนจเม้นท์ จะมีสัดส่วนการถือหุ้น 51% คิดเป็นเงินลงทุน 575 ล้านบาท และคาดว่าจะดำเนินธุรกิจเต็มรูปแบบภายในไตรมาส 3 ของปี 2557 
UNIQ เพิ่มทุนขายหุ้นเดิมพีพี
คณะกรรมการบริษัท (UNIQ) มีมติให้จัดสรรหุ้นสามัญเพิ่มทุนจำนวน 301,969,285 หุ้น โดยจัดสรรหุ้นจำนวน 51,969,285 หุ้น เสนอขายให้ผู้ถือหุ้นเดิมในอัตราส่วน 15 หุ้นเดิมต่อ 1 หุ้นใหม่ และจัดสรรหุ้นให้บุคคลในวงจำกัด (พีพี) จำนวน 250 ล้านหุ้น มูลค่าที่ตราไว้หุ้นละ 1 บาท
สั่งฟัน บล.เถื่อน
รายงานข่าวจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) แจ้งว่า เมื่อวันที่ 28 มี.ค. 2556 ศาลอาญากรุงเทพใต้มีคำพิพากษาลงโทษนายรวิ ปาตียา หรือปาตียาวงศ์ กรณีประกอบธุรกิจหลักทรัพย์ประเภทนายหน้าซื้อขายหลักทรัพย์และค้าหลักทรัพย์ชื่อเบนสัน ดูปองท์ โดยไม่ได้รับอนุญาต และพิพากษาลงโทษจำคุก 2 ปี